Talsmenn fjölda fyrirtækja í miðborg Reykjavíkur hafa ritað borgarstjórn opið bréf og mótmælt lokun gatna . Þeir segjast til þessa hafa talað fyrir daufum eyrum borgaryfirvalda . „ Við eigum það öll sameiginlegt að leggjast gegn lokunum gatna í miðbænum . Lokanirnar hafa skaðað rekstur okkar verulega undanfarin ár . Nú er mál að linni og kominn tími til að borgaryfirvöld láti af öllum fyrirætlunum um lokun gatna , “ segir í niðurlagi bréfsins . Þau sem skrifa undir opna bréfið reka fyrirtæki sem starfað hafa í miðbænum í 25 ár eða lengur . Samanlagður viðskiptatími þeirra 26 rekstraraðila sem skrifa undir bréfið er 1.629 ár . Fyrirtækin segjast hafa staðið vaktina í miðborginni þrátt fyrir opnun Kringlu , Smáralindar og fleiri verslunarkjarna . Kaupmennirnir segja að staðan í verslun í miðbænum sé grafalvarleg . Rótgróin fyrirtæki séu að hverfa á braut og fleiri hugsi sér til hreyfings . Það sé ekki síst vegna götulokana á undanförnum árum , að því er fram kemur í umfjöllun um mál þetta í Morgunblaðinu í dag .